title: Регламент за изпълнение (ЕС) 2016/462 на Комисията от 30 март 2016 година за изменение на Регламент (ЕО) № 324/2008 за определяне на изменени процедури за извършване на инспекции на Комисията в областта на морската сигурност (Текст от значение за ЕИП)

text:
                  31.3.2016

                  BG

                  Официален вестник на Европейския съюз

                  L 80/28

            РЕГЛАМЕНТ ЗА ИЗПЪЛНЕНИЕ (ЕС) 2016/462 НА КОМИСИЯТА
      от 30 март 2016 година
      за изменение на Регламент (ЕО) № 324/2008 за определяне на изменени процедури за извършване на инспекции на Комисията в областта на морската сигурност
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения (1), и по-специално член 9, параграф 4 от него,
      като има предвид, че:

                  (1)

                  С цел да наблюдава прилагането от държавите членки на Регламент (ЕО) № 725/2004 и Директива 2005/65/ЕО на Европейския парламент и на Съвета (2) Комисията следва да провежда инспекции. Организирането на инспекции под надзора на Комисията е необходимо, за да се провери ефективността на националните системи за контрол на качеството и на мерките, процедурите и структурите за морска сигурност.

                  (2)

                  При изпълнението на задачите по инспекцията Комисията се подпомага от Европейската агенция за морска безопасност, създадена с Регламент (ЕО) № 1406/2002 на Европейския парламент и на Съвета (3). При изпълнението на инспекционните задачи в рамките на Европейското икономическо пространство (ЕИП) Комисията използва съдействието на националните инспектори, посочени от държавите на Европейската асоциация за свободна търговия (ЕАСТ) в съответствие с Решение № 116/2008 на Съвместния комитет на ЕИП (4).

                  (3)

                  В Регламент (ЕО) № 324/2008 на Комисията (5) се установяват процедурните правила за извършване на инспекции на Комисията в областта на морската сигурност по прозрачен, ефективен, хармонизиран и последователен начин.

                  (4)

                  С оглед на опита натрупания от 2008 г. насам опит е необходимо да се гарантира, че инспекциите на Комисията съгласно Регламент (ЕО) № 324/2008 се извършват по последователен начин в съответствие с определената процедура, включваща стандартна методология. Мерките за подобряване на сътрудничеството с държавите членки и упражняването на правомощията на Комисията следва да бъдат ефикасни и прозрачни.

                  (5)

                  Определенията на термините, използвани в контекста на извършване на инспекции на Комисията, следва да бъдат доразработени. Преразглеждането няма да разширява обхвата на инспекциите извън съществуващите рамки.

                  (6)

                  Комисията и държавите членки следва да си сътрудничат по време на подготовката и провеждането на инспекциите на Комисията.

                  (7)

                  Комисията следва да разполага с възможност да включва в своите инспекционни екипи квалифицирани национални инспектори, посочени от държавите членки, които отговарят на необходимите критерии за квалификация и обучение.

                  (8)

                  За да се гарантира прозрачно и ефикасно извършване на инспекциите на Комисията, разпоредбите следва да бъдат ясни и доразработени, по-специално в случай на инспекция на кораб, която приключва в пристанище на държава членка, различна от тази на пристанището на качване на борда. Следва да се изясни въпросът за инспекция на кораби, плаващи под флага на ЕС, на място извън Европейския съюз, за да се уредят специфичните логистични ограничения на такива инспекции.

                  (9)

                  Чувствителната, но некласифицирана информация във връзка с инспекция, следва да се обработва при строги мерки за сигурност, за да се гарантират нейната поверителност и неоповестяване.

                  (10)

                  Поради това Регламент (ЕО) № 324/2008 следва да бъде съответно изменен.

                  (11)

                  Мерките, предвидени в настоящия регламент, са в съответствие със становището на комитета, създаден съгласно член 11, параграф 1 от Регламент (ЕО) № 725/2004,

            ПРИЕ НАСТОЯЩИЯ РЕГЛАМЕНТ:
      Член 1
      Изменения на Регламент (ЕО) № 324/2008
      Регламент (ЕО) № 324/2008 се изменя, както следва:

                  1)

                  Член 2 се изменя, както следва:

                              а)

                              точки 1 и 2 се заменят със следното:

                                          „1.

                                          „инспекция на Комисията“ означава проверка от страна на инспекторите на Комисията на националните системи, мерки, процедури и структури за качествен контрол за морска сигурност на държавите членки, за да се провери съответствието с Регламент (ЕО) № 725/2004 и прилагането на Директива 2005/65/ЕО. Тя може да включва инспекции на пристанища, пристанищни съоръжения, кораби, компетентни органи за морска сигурност и на компании, определени в приложение I към Регламент (ЕО) № 725/2004. Тя може също така да включва инспекции на признати организации по сигурността, определени в приложение I към Регламент (ЕО) № 725/2004 и в приложение IV от Директива 2005/65/ЕО по отношение на признати организации по сигурността;

                                          2.

                                          „инспектор на Комисията“ означава лице, което отговаря на критериите, посочени в член 7, наето от Комисията или от Европейската агенция за морска сигурност, или национален инспектор с мандат от Комисията да участва в инспекциите на Комисията, посочен от държавите членки или от държавите на ЕАСТ;“,

                              б)

                              точка 11 се заменя със следното:

                                          „11.

                                          „пристанище“ означава зоната в границите, определени от държавите членки в съответствие с член 2, параграф 3 от Директива 2005/65/ЕО и нотифицирани на Комисията в съответствие с член 12 от нея;“,

                              в)

                              добавят се следните точки 12, 13, 14, 15, 16 и 17:

                                          „12.

                                          „временна корективна мярка“ означава временна мярка или няколко временни мерки, целящи ограничаване до максимално възможна степен на въздействието на съществено несъответствие или несъответствие, установени при извършване на инспекция, преди да може да се направи пълна корекция;

                                          13.

                                          „класифицирана информация“ означава идентифицирана или идентифицируема информация, получена по време на извършването на инспекция, чието оповестяване може да доведе до нарушение на сигурността, класифицирана в съответствие с разпоредбите на Решение (ЕО, Евратом) 2015/444 на Комисията (*) или със съответното национално законодателство на държавите членки;

                                          14.

                                          „чувствителна, но некласифицирана информация“ означава материал или информация във връзка с инспекция, получени по време на извършването на инспекция, чието оповестяване може да доведе до нарушаване на сигурността и които могат да се споделят само въз основа на принципа „необходимост да се знае“;

                                          15.

                                          „непотвърдено“ означава заключение, направено по време на инспекция на Комисията, което сочи неизпълнение на Регламент (ЕО) № 725/2004 или Директива 2005/65/ЕО, но не е установено с обективни доказателства;

                                          16.

                                          „комитет“ означава комитетът, създаден по силата на член 11, параграф 1 от Регламент (ЕО) № 725/2004;

                                          17.

                                          „представител на държавата на флага“ означава член на компетентните органи на държавата членка, под чийто флаг плава корабът, или представител на призната организация по сигурността, ако такава е определена от тази държава членка.

                                 (*)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).“"

                  2)

                  Член 3 се заменя със следното:
                  „Член 3
                  Сътрудничество на държавите членки
                  1.   Без да се засягат отговорностите на Комисията, държавите членки си сътрудничат с Комисията при изпълнение на задачите по инспекцията. Това сътрудничество се осъществява по време на фазите на подготовка, мониторинг и докладване.
                  2.   Държавите членки предприемат всички необходими мерки, за да гарантират, че уведомлението за дадена инспекция:

                              а)

                              се съхранява при строги мерки за сигурност, за да се гарантира неоповестяването му, с цел да не се изложи на риск инспекцията; и

                              б)

                              се изпраща на съответните страни въз основа на принципа „необходимост да се знае.“

                  3)

                  В член 4 параграф 2 се заменя със следното:
                  „2.   При поискване всяка държава членка осигурява на инспекторите на Комисията своевременен достъп до съответните свързани със сигурността документи, необходими за изпълнението на задължения по инспекцията, и по-специално до:

                              а)

                              националната програма за прилагане на Регламент (ЕО) № 725/2004, посочена в член 9, параграф 3 от същия регламент;

                              б)

                              най-актуалните данни, осигурени от органа за връзка точка и докладите по контрола, посочени в член 9, параграф 4 от Регламент (ЕО) № 725/2004;

                              в)

                              резултата от извършения от държавата членка мониторинг на изпълнението на плановете за сигурност на пристанищата;

                              г)

                              по време на инспекциите на Комисията: съответните оценки на сигурността на корабите, пристанищата и пристанищните съоръжения и съответните планове за сигурност на корабите, пристанищата и пристанищните съоръжения, както и отчетите за обучения и упражнения за корабите, пристанищата и пристанищните съоръжения;

                              д)

                              уведомленията от държавите членки за решенията, посочени в член 3, параграф 3 от Регламент (ЕО) № 725/2004, приети след задължителната оценка на риска за сигурността;

                              е)

                              всички указания, инструкции или процедури, издадени от държавата членка за прилагането на Регламент (ЕО) № 725/2004 и Директива 2005/65/ЕО.“

                  4)

                  Член 5 се изменя, както следва:

                              а)

                              параграф 1 се заменя със следното:
                              „1.   Със съгласието на Комисията, доколкото е практически възможно, държавите членки посочват национални инспектори, квалифицирани за участие в инспекции на Комисията, включително в съответните фази за подготовка и отчитане.“;

                              б)

                              параграф 5 се заменя със следното:
                              „5.   Исканията за национални инспектори, които да участват в инспекциите на Комисията, се подават своевременно, по правило най-малко два месеца преди планираното извършване на инспекцията.“

                  5)

                  Член 6 се заменя със следното:
                  „Член 6
                  Техническа помощ от Европейската агенция за морска безопасност при инспекции на Комисията
                  При предоставянето на техническа помощ на Комисията съгласно член 2, параграф 2, буква б) от Регламент (ЕО) № 1406/2002 Европейската агенция за морска безопасност осигурява технически експерти, които участват в инспекциите на Комисията, включително в съответните фази за подготовка и отчитане.“

                  6)

                  Член 7 се изменя, както следва:

                              а)

                              параграф 1 се изменя, както следва:

                                          i)

                                          буква б) се заменя със следното:

                                                      „б)

                                                      добро практическо познание за технологиите и техниките за сигурност;“,

                                          ii)

                                          буква г) се заменя със следното:

                                                      „г)

                                                      практическо познание за проверяваните операции;“,

                                          iii)

                                          добавят се следните букви д) и е):

                                                      „д)

                                                      познаване на изискванията във връзка със здравето, безопасността и сигурността при работа в морска среда;

                                                      е)

                                                      познаване на основните правни изисквания, приложими в областта на морската сигурност.“;

                              б)

                              в параграф 2 първа алинея се заменя със следното:
                              „За да бъдат одобрени за инспектори на Комисията, инспекторите на Комисията завършват успешно обучение за извършване на такива инспекции. Инспекторите на Комисията периодично преминават обучение, най-малко на всеки пет години, за актуализиране на знанията им.“;

                              в)

                              добавя се следният параграф 4:
                              „4.   Ако по време на предишна инспекция поведението или работата на инспектор не отговаря на изискванията на настоящия регламент, този инспектор не трябва да бъде назначен повече за задачи по инспекция на Комисията.“

                  7)

                  Член 8 се изменя, както следва:

                              а)

                              параграф 1 се заменя със следното:
                              „1.   Най-малко шест седмици предварително Комисията съобщава намерението си за провеждане на инспекция на органа за връзка на държавата членка, на чиято територия тя трябва да се проведе.
                              Едновременно с уведомлението за инспекцията Комисията може да изпраща на органа за връзка предварителен въпросник, който трябва да се попълни от компетентния орган, заедно с искане за съответна документация. Попълненият въпросник, заедно с цялата поискана документация, се предава на Комисията поне две седмици преди предвиденото начало на инспекцията.
                              Срокът на предизвестие, предвиден в първа алинея, може да се намали до не по-малко от две седмици, при условие че Комисията действа в отговор на извънредно събитие, което може да има значително въздействие върху цялостното ниво на морската сигурност в Европейския съюз, и че Комисията се консултира с органа за връзка, преди да го извести. В този случай втора алинея не се прилага.“;

                              б)

                              параграф 5 се заменя със следното:
                              „5.   Когато държавата на флага е държава членка, Комисията известява колкото може по-скоро органа за връзка на тази държава членка, че корабът може да бъде инспектиран, когато се намира в пристанищното съоръжение. Ако инспекцията се отнася за кораб, плаващ под флага на държава членка, различна от държавата, чийто орган се инспектира, Комисията уведомява органа за връзка на държавата на флага, за да може да се уговорят необходимите практически договорености за извършване на инспекцията на борда на този кораб.“;

                              в)

                              параграф 9 се заменя със следното:
                              „9.   Когато Комисията присъства на национална инспекция или проверка на кораб на място извън Европейския съюз, Комисията уговаря необходимите договорености с органа за връзка за извършване на инспекциите или проверките с представителя на държавата на флага.“

                  8)

                  Член 10 се изменя, както следва:

                              а)

                              параграфи 1 и 2 се заменят със следното:
                              „1.   Използва се стандартна методология за наблюдаване на прилагането от страна на държавите членки на изискванията за морска сигурност, определени в Регламент (ЕО) № 725/2004 и в Директива 2005/65/ЕО.
                              2.   Когато инспекторите на Комисията изпълняват инспекционни дейности, те трябва да се придружават по всяко време от представител на съответния компетентен орган. Този представител не трябва да влияе на ефективността или ефикасността на инспекционните дейности.
                              Инспекциите се извършват по начин, който затруднява в най-малката възможна степен хода на търговските операции. За тази цел инспекция на кораб, която е започнала в пристанище, може да продължи, след като корабът напусне пристанището, когато е целесъобразно и с предварителното съгласие на държавата на флага и на капитана на кораба.
                              Когато даден кораб, който е подложен на инспекция, обслужва международни редовни линии между две или повече държави членки, инспекцията може да включва и операциите по качване и слизане на пътниците и превозните средства на всеки край на пътуването. В такъв случай Комисията уведомява органа за връзка на държавата членка на пристанището на пристигане в съответствие с член 8, параграф 1.“;

                              б)

                              параграф 6 се заменя със следното:
                              „6.   Без да се засяга член 11, инспекторите на Комисията, при необходимост и когато това е приложимо, представят неофициално устно обобщение на своите наблюдения на място.
                              За съществени несъответствия с Регламент (ЕО) № 725/2004 или с Директива 2005/65/ЕО, установени от инспекцията на Комисията, на съответния орган за връзка се предоставя своевременно информация преди приключването на доклада за инспекцията в съответствие с член 11 от настоящия регламент.
                              Когато обаче инспектор на Комисията, който извършва инспекцията на кораб, открие съществено несъответствие, изискващо действия по член 16, ръководителят на екипа информира незабавно писмено съответните органи за връзка.“;

                              в)

                              добавя се следният параграф 7:
                              „7.   Инспекторите на Комисията провеждат инспекциите ефективно и ефикасно, като надлежно вземат предвид безопасността и сигурността.“

                  9)

                  В член 11 параграфи 4 и 5 се заменят със следното:
                  „4.   При оценяване на прилагането на Регламент (ЕО) № 725/2004 и Директива 2005/65/ЕО за съответствието с настоящия регламент констатациите се класифицират в една от следните категории:

                              а)

                              в съответствие;

                              б)

                              в съответствие, но е желателно подобрение;

                              в)

                              несъответствие;

                              г)

                              съществено несъответствие;

                              д)

                              непотвърдено.

                        5.   Констатациите от инспекцията, които са определени като „съществено несъответствие“, „несъответствие“, „в съответствие, но е желателно подобрение“ и „непотвърдено“ по отношение на прилагането на Регламент (ЕО) № 725/2004 или Директива 2005/65/ЕО в съответствие с настоящия регламент, се представят подробно в доклада.
                  Докладът може да съдържа препоръки за корективни мерки.“

                  10)

                  В член 12 се добавя следният параграф 3:
                  „3.   Когато държава членка предлага незабавни корективни мерки за отстраняване на установено съществено несъответствие, тя незабавно уведомява Комисията за тях, преди Комисията да издаде доклада си за инспекцията. В такъв случай в доклада се посочват корективните мерки, предприети от държавата членка. Ако се предприемат само временни мерки, държавата членка незабавно уведомява Комисията за това и я информира също за крайния срок за изпълнение на пълните и окончателните корективни мерки.“

                  11)

                  Членове 14 и 15 се заменят със следното:
                  „Член 14
                  Поверителност на информацията
                  В съответствие с приложимите правила при провеждане на инспекции в областта на морската сигурност Комисията взема необходимите мерки за защита на класифицирана информация, до която има достъп или която ѝ е предадена от държавите членки. Държавите членки предприемат еквивалентни мерки в съответствие с националните си законодателства.
                  Чувствителна, но некласифицирана информация може да се обменя между държавите членки и Комисията, при условие че те осигуряват защита на тази информация в съответствие с изискванията, приложими за гарантирането на нейната поверителност.
                  Член 15
                  Програма на Комисията за извършване на инспекцията
                  1.   Комисията се съветва с комитета относно приоритетите при изпълнение на нейната програма за инспекции.
                  2.   Комисията редовно информира комитета за прилагането на програмата за инспекции и резултатите от инспекциите. Комисията споделя с държавите членки добри практики, наблюдавани по време на инспекциите.
                  Докладите от инспекциите обикновено се предоставят на Комитета:

                              а)

                              веднага след като се получи отговорът на държавата членка съгласно член 12, параграф 1, и

                              б)

                              когато досието е затворено.“

                  12)

                  В член 16 първата алинея се заменя със следното:
                  „Когато дадена инспекция установи съществено несъответствие с Регламент (ЕО) № 725/2004 или Директива 2005/65/ЕО, което се счита, че оказва значителен ефект върху цялостното ниво на морската сигурност в Съюза и против което не може веднага да се предприемат поне временни корективни мерки, Комисията незабавно уведомява останалите държави членки, след като уведоми засегнатата държава членка за това съществено несъответствие.“

            Член 2
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 30 март 2016 година.

               За Комисията

               Председател

            Jean-Claude JUNCKER

         (1)  ОВ L 129, 29.4.2004 г., стр. 6.

         (2)  Директива 2005/65/ЕО на Европейския парламент и на Съвета от 26 октомври 2005 г. за повишаване на сигурността на пристанищата (ОВ L 310, 25.11.2005 г., стр. 28).

         (3)  Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (ОВ L 208, 5.8.2002 г., стр. 1).

         (4)  Решение № 116/2008 на Съвместния комитет на ЕИП от 7 ноември 2008 г. за изменение на приложение XIII (Транспорт) към Споразумението за ЕИП (ОВ L 339, 18.12.2008 г., стр. 106).

         (5)  Регламент (ЕО) № 324/2008 на Комисията от 9 април 2008 г. за определяне на изменени процедури за извършване на инспекции на Комисията в областта на морската сигурност (ОВ L 98, 10.4.2008 г., стр. 5).


title: Регламент за изпълнение (ЕС) № 1144/2013 на Комисията от 13 ноември 2013 година за вписване на название в регистъра на храните с традиционно специфичен характер [Tepertős pogácsa (ХТСХ)]

text:
               14.11.2013

               BG

               Официален вестник на Европейския съюз

               L 303/17

         РЕГЛАМЕНТ ЗА ИЗПЪЛНЕНИЕ (ЕС) № 1144/2013 НА КОМИСИЯТА
   от 13 ноември 2013 година
   за вписване на название в регистъра на храните с традиционно специфичен характер [Tepertős pogácsa (ХТСХ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               Регламент (ЕС) № 1151/2012 отмени и замени Регламент (ЕО) № 509/2006 на Съвета от 20 март 2006 г. относно селскостопански и хранителни продукти с традиционно специфичен характер (2).

               (2)

               В съответствие с член 8, параграф 2 от Регламент (ЕО) № 509/2006 заявлението за регистрация на названието „Tepertős pogácsa“, подадено от Унгария, бе публикувано в Официален вестник на Европейския съюз
                   (3).

               (3)

               Германия и Австрия изказаха възражения пред Комисията в съответствие с член 9 от Регламент (ЕО) № 509/2006. Съгласно параграф 3 от посочения член Комисията провери възраженията и ги счете за основателни.

               (4)

               Унгария посочи, че с Германия и Австрия е постигнато споразумение.

               (5)

               В случая с Германия споразумението доведе до промяна в заявлението за регистрация, състояща се в заличаване на необходимите параметри за качество на брашното (BL55 и BL80).

               (6)

               От своя страна Австрия прие потвърждението на Унгария, че заявлението за регистрация има за цел единствено защита на унгарското название „Tepertős pogácsa“ като храна с традиционно специфичен характер и че заявлението за регистрация на унгарското название „Tepertős pogácsa“ по никакъв начин не се отразява неблагоприятно върху продуктите, носещи наименованието „Grammelpogatsche“, и не би застрашило производството на продукта, пускан на пазара с наименованието „Grammelpogatsche“.

               (7)

               С оглед на изложеното по-горе названието „Tepertős pogácsa“ следва да бъде вписано в регистъра на храните с традиционно специфичен характер, а спецификацията на продукта следва да бъде съответно актуализирана и публикувана,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложение I към настоящия регламент.
   Член 2
   Актуализираната спецификация на продукта фигурира в приложение II към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 ноември 2013 година.

            За Комисията

            Председател

         José Manuel BARROSO

      (1)  ОВ L 343, 14.12.2012 г., стр. 1.

      (2)  ОВ L 93, 31.3.2006 г., стр. 1.

      (3)  ОВ C 180, 21.6.2012 г., стр. 16.

      ПРИЛОЖЕНИЕ I
      Селскостопански продукти и храни, изброени в точка II от приложение I към Регламент (ЕС) № 1151/2012:

         Клас 2.3.   Хляб, хлебни изделия, сладкарски и захарни изделия, бисквити и други печива

      УНГАРИЯ
      Tepertős pogácsa (ХТСХ)

      ПРИЛОЖЕНИЕ II
      1.   Спецификация на продукта

      1.1.   Наименование(я) за регистрация

      „Tepertős pogácsa“
      Етикетът, с който продуктът се предлага на пазара, може да съдържа следната информация: „magyar hagyományok szerint előállított“ („произведено в съответствие с унгарските традиции“). Информацията ще бъде преведена на други официални езици.
      1.2.   Наименованието е

                  

                  специфично само по себе си

                  ☒

                  изразява специфичния характер на селскостопанския или хранителния продукт

            Прилагателното „tepertős“ в наименованието описва „tepertő“ (свински пръжки) — продуктът, който остава след пърженето на сланина и който след накълцване, в кремообразно състояние, представлява характерната основна съставка в кръглите пикантни питки.
      1.3.   Дали се иска запазване на наименованието съгласно член 13, параграф 2 от Регламент (ЕО) № 509/2006?

                  

                  Регистрация със запазване на наименованието

                  ☒

                  Регистрация без запазване на наименованието

            1.4.   Тип на продукта

                  Клас 2.3.

                  Хляб, хлебни изделия, сладкарски и захарни изделия, бисквити и други печива

            1.5.   Описание на селскостопанския или хранителния продукт, за който се отнася наименованието по точка 3.1

      „Tepertős pogácsa“ представлява кръгла пикантна питка с цилиндрична форма, овкусена със сол и черен пипер, с диаметър 3—5 cm и тегло 25—50 g. Питките съдържат накълцани свински пръжки и свинска мас, замесват се с мая, а консистенцията им може да е ронлива или слоеста (структура на „многолистно тесто“). Повърхността е червеникавокафява и има резки, образуващи квадратчета. Долната страна е плоска и червеникавокафява. Питките съдържат равномерно разпределени парченца свински пръжки. Ронливият вид може да се чупи на парчета, а слоестият вид има лека, многолистна структура. Питките имат вкус на свински пръжки, приятно солени, с лек привкус на черен пипер. Тегловното съдържание на мазнини в сухото вещество е 20—30 %, като продуктът съдържа тегловно 25—40 % свински пръжки, добавени към брашното. Най-малко 60 % от съдържанието на мазнини се дължи на свинските пръжки.
      Органолептични характеристики:

                  Ронливи „tepertős pogácsa“

                  Слоести „tepertős pogácsa“

                  Форма

                  Кръгли, равномерно цилиндрични

                  Кръгли, цилиндрични, може да са леко „наклонени“

                  Коричка

                  Горната коричка е лъскава, червеникавокафява и с дълбоки резки, образуващи квадратчета. Страните са матови, с цвят на пясък, а долната коричка е червеникавокафява и матова.

                  Вътрешна структура

                  Ронлива консистенция, но не трошлива. Парчетата пръжки са равномерно разпределени и са леко кафеникави на цвят.

                  Структура на многолистно тесто — слоевете могат да бъдат разделени и леко кафеникавите парчета пръжки се виждат между слоевете.

                  Вкус

                  Характерен вкус на пръжки, но също така приятно солен с лек привкус на черен пипер.

                  Аромат

                  Характерен аромат на пръжки, свинска мас и черен пипер.

            Физични и химични характеристики
      Съдържание на мазнини: тегловното съдържание на мазнини в сухото вещество на готовия продукт е 20—30 % (m/m).
      Съдържание на сол: тегловното съдържание на сол в сухото вещество на продукта е най-много 4,0 % (m/m).
      1.6.   Описание на производствения метод на селскостопанския или хранителния продукт, за който се отнася наименованието по точка 3.1

      Съставки:

                  —

                  за крема с пръжки:

                              —

                              свински пръжки без кожа: 70—75 % от крема с пръжки, пържената част на свинската мас, която се получава след пърженето на сланина с малко месо или без никакво месо;

                              —

                              свинска мас: 25—30 % от крема с пръжки, маста, която се получава след пърженето на сланина с малко месо или без никакво месо;

                  —

                  приготвяне на тестото: пшенично брашно или брашно от шпелта, яйце, жълтък, мляко, мая, бяло вино или оцет, заквасена сметана, сол и черен пипер.

            При приготвянето на „Tepertős pogácsa“ е забранено да се използват каквито и да било хранителни добавки (например набухватели или консерванти).
      Начин на приготвяне:
      В зависимост от начина на приготвяне „Tepertős pogácsa“ може да са слоести или ронливи.
      Приготвяне на ронливи „TEPERTŐS POGÁCSA“
      Етап I: приготвяне на крема с пръжки
      Пресните пръжки без кожа се сплескват с точилка, докато не останат никакви по-едри парчета, и пържените парчета се разпределят равномерно в крема. Пръжките могат да бъдат смлени с мелничка за месо, като в такъв случай трябва да се използва най-фината част.
      Кремът и свинската мас се смесват с дървена лъжица или миксер. Важно условие е, че при приготвянето на крема с пръжки не могат да се използват никакви добавки, консерванти, гъши пръжки, зеленчукова мазнина или маргарин, а само пресни пръжки без кожа.
      Произвежданият в промишлени условия крем с пръжки също трябва да отговаря на изискванията за крема с пръжки.
      Етап II: приготвяне на тестото
      250—400 g крем с пръжки се смесват с килограм пшенично брашно до образуване на еднородна смес. Кремът с пръжки трябва да покрива брашнените частици, което е особено важно условие за ронливата консистенция. Замесва се тесто от всички съставки — т.е. брашното, смесено с крема с пръжки, като на всеки килограм брашно се добавя 5 % мая, активирана в мляко, едно яйце, един жълтък, 0,02 % бяло вино или оцет, 2,5 % сол, 0,001 % смлян черен пипер и достатъчно количество заквасена сметана, за да се получи относително твърдо тесто. Меси се, докато се образува тесто. Търсената ронлива консистенция няма да се получи, ако тестото е месено прекалено дълго.
      Поради високото съдържание на мазнини в продукта тестото се приготвя със студени съставки и трябва да втасва на хладно, докато вътрешната температура в тестото достигне 26 °C. Естеството на продукта позволява също така тестото да бъде поставено в хладилник при температура + 5 — + 8 °C и да втасва най-малко три часа.
      Втасалото и охладено тесто се разточва на кора с дебелина един пръст и отгоре се набраздява с дълбоки перпендикулярни линии. Това може да се направи с ножове, събрани един до друг на разстояние 3 mm. Питките се изрязват с помощта на формичка с диаметър 3—6 cm. Формата на питките трябва да е гладка и, доколкото е възможно, цилиндрична. Окончателната форма се постига чрез оформяне на тестото с възглавничките на дланта. Питките, необходими за запълване на тавата, се поставят близо една до друга на плота и с четка се намазват с разбито яйце, което не трябва да се стича по страните. Когато яйцето изсъхне на повърхността, питките се поставят в тавата, като между тях се оставя равно разстояние. Безформените парчета могат да се премесват заедно най-много два пъти с възможно най-слаб контакт и, след като тестото втаса, те могат да се използват по-късно.
      След като се наредят в тавата, питките се оставят да втасат за 50—55 минути, а след това се пекат в силно загрята фурна при 220—240 °C за 12—15 минути, след което са готови за консумация.
      Питките се продават без опаковка (на бройка) или предварително опаковани.
      Приготвяне на слоести „TEPERTŐS POGÁCSA“
      Етап I: приготвяне на крема с пръжки
      Кремът с пръжки се приготвя по сходен начин с използвания за ронливия вариант, като единствената разлика е, че освен мас и свински пръжки без кожа, се добавя 1,5 % сол (от теглото на брашното) и фино смлян черен пипер (0,001 % от теглото на брашното). Солта се добавя на този етап, тъй като, ако цялото количество сол, което е необходимо за характерния солен вкус на питките, се добави само при приготвянето на тестото, тестото ще се разпадне и няма да се получи многолистната структура.
      В този случай 50 % от общото количество мас, указано за приготвянето на крема с пръжки, т.е. половината, се добавят към крема с пръжки, а другата половина — към тестото.
      Етап II: приготвяне на тестото
      Така нареченото основно тесто се приготвя от брашното, маста, която се отделя при приготвянето на крема с пръжки, сол (приблизително 1 % от теглото на брашното), като на всеки килограм брашно се добавя 5 % мая, активирана в мляко, 0,02 % бяло вино или оцет, евентуално едно яйце, един жълтък и достатъчно количество заквасена сметана за получаване на твърдо тесто със средна еластичност, което лесно се разточва.
      За този вид е важно съставките и кремът с пръжки да се държат на ниска температура, за да може кремът с пръжки да отделя слоевете тесто при сгъването. Маста между тънко разточените слоеве студено тесто се разтопява по време на печенето и не им позволява да се слепят. В същото време съдържащата се вода в тестото и маста се изпаряват и разделят слоевете, така че след изпичане продуктът може да бъде разделян на слоеве (листа).
      „Многолистната“ структура може да се постигне по два начина:

                  а)

                  Кремът с пръжки се разстила равномерно върху тънко разточеното тесто, после тестото се навива, като се започне от единия край. Полученото руло се оставя да престои 15—30 минути, след което се разточва отново и се навива на 90 градуса спрямо предишното навиване. Ако тази ротация не бъде спазена, при печене питките ще се наклонят настрани.

                  б)

                  Втасалото основно тесто се разточва на тънко и сместа с пръжките се намазва по повърхността толкова пъти, на колкото се сгъва тестото. В този случай то не се навива, а се сгъва (най-малко три пъти).

            Преди последното разточване тестото се оставя да втасва най-малко 15 минути, след това се разточва на слой с дебелина един пръст (1—2 cm), горната страна се набраздява с дълбоки перпендикулярни линии, а питките се изрязват с формичка с диаметър 3—6 cm. Питките, необходими за запълване на тавата, се поставят близо една до друга на плота и с четка се намазват с разбито яйце, което не трябва да се стича по страните.
      След като яйцето изсъхне на повърхността, питките се поставят в тава за печене, като се оставя равномерно разстояние между тях. После се оставят да втасат за 40—45 минути и се пекат в силно загрята фурна при 220—240 °C за 8—10 минути, след което са готови за консумация
      Питките се продават без опаковка (на бройка) или предварително опаковани.
      1.7.   Специфичен характер на селскостопанския или хранителния продукт

      Уникалните характеристики на „Tepertős pogácsa“ се дължат на следното:

                  —

                  основните съставки: свински пръжки и свинска мас,

                  —

                  специалната техника за приготвяне на тестото,

                  —

                  физичните, химичните и органолептичните характеристики.

            Основната съставка — свински пръжки — осигуряваща характерните качества
      Типичните характеристики на „Tepertős pogácsa“ се дължат на пръжките, които се получават от пърженето на сланина, съдържаща малко или никакво месо. Пръжките съдържат 12—13 % протеини и 82—84 % мазнини; 60 % от съдържащите се мазнини в продукта са от пръжките.
      Специалната техника за приготвяне на тестото
      Освен ронливото тесто, използването на пръжки дава възможност така също за приготвянето на специално тесто с „многолистна“ структура, а високото съдържание на мазнини налага специално приготвяне на студено тесто с температура 24—26 °C.
      Физични, химични и органолептични характеристики
      Поради съдържанието на мазнини от 20—30 %, което се дължи на използването на свински пръжки и мас, хранителната стойност на „Tepertős pogácsa“ е по-висока, те изсъхват по-бавно и имат по-дълъг срок на годност, отколкото останалите продукти от същата категория.
      1.8.   Традиционен характер на селскостопанския или хранителния продукт

      Думата „pogácsa“ (питка) е използвана за пръв път около 1395 г. и първоначално означава кръгла питка, изпечена в пепелта и жаравата. В унгарските народни приказки те стават популярни като „hamuban sült pogácsa“ (питки, печени в пепелта). До XVIII век думата, използвана за кръглите питки, консумирани като хляб, е питка. Настоящите по-малки цилиндрични питки, с резки, образуващи квадратчета, добиват популярност в Унгария през късното Средновековие. Това е най-популярното печиво в унгарската селска кухня, което се приготвя в няколко варианта, а популярността му не намалява оттогава.
      Производството на „Tepertős pogácsa“ се обуславя от две условия: топенето на мас от сланина става популярна дейност, а пръжките се превръщат в ежедневна храна. Според описанието на благородно семейство от средната класа от 70-те години на XVIII век, пърженето на сланина и приготвянето на пръжки се превръща в част от домашния бит на благородниците от XVIII век. В подкрепа на това се явява и фактът, че според инвентарните описи на имуществото на благородниците във Великата равнина от XVIII век започват да се появяват качета с мас/сланина. (Cegléd 1850—1900 г. Ceglédi Kossuth Múzeum kiadása (Публикация на музея Cegléd Kossuth Museum) Cegléd, 1988 г., стр. 28, 30 Szűcs.) На база на факта, че качетата с мас/сланина през 50-те години на XIX век вече са включени в регистрите на селяните от района между река Дунав и река Тиса, можем да допуснем, че традицията да се топи мас и да се използва свинска мас в ежедневното хранене на селяните и в обичайната преработка на свинско месо започва да се разпространява от средата на XIX век.
      Според устните етнографски сведения от края на XIX и началото на XX век пръжките се използват за направата на сапун в селските домакинства в района на Централна Тиса, а консумацията им се развива постепенно. След клането на прасето питките обикновено се правят с пресни дребни пръжки без кожа. В етнографско резюме от 30-те години на XX век се споменава, че питките се правят от тесто без и с мая, от пшенично брашно, овкусено — наред с другите неща — с пръжки (Bátky Zs.: Táplálkozás. (Хранене) в A magyarság néprajza. (Етнография на унгарците), Будапеща, 1933 г., стр. 100). По тази причина можем да кажем, че добавянето на пръжки към тестото с мая добива популярност в началото на XX век.
      В наши дни „Tepertős pogácsa“ изпълняват важна роля в ежедневното приготвяне на храна. Сервират се като второ ястие, когато основното ястие е супа (гулаш, бобена чорба), и се предлагат на гостите на срещи и конференции. Често се предпочитат и от домакините, особено за отбелязване на семейни тържества (сватби, кръщенета) или празници като Коледа и Великден, а също така нерядко се сервират като мезе за вино в селския туризъм. (Hagyományok Ízek Régiók (Традиционни вкусове от регионите), том I, стр. 145—147).
      Репутацията на питките е видна и от включването им в няколко рецептурника от 80-те години на XIX век до наши дни. Dobos C. József: Magyar-Franczia szakácskönyv (Унгарско-френска готварска книга) стр. 784—785, 1881 г.; Rozsnyai Károly: Legújabb nagy házi cukrászat (Последните домашни печива) стр. 350, 1905 г.; Kincses Váncza receptkönyv (Рецептурник на Kincses Váncza) стр. 21, 1920 г.; Az Új idők második receptkönyve (Вторият рецептурник на нашето време) стр. 182, 1934 г.; Hajdú Ernőné: Jaj, mit főzzek (Какво да сготвя?) стр. 73, 1941 г.; Rudnay János: A magyar cukrászat remekei (Шедьоврите на унгарското кулинарно изкуство) стр. 89, 1973 г.
      1.9.   Минимални изисквания и процедури за проверка на специфичния характер

                  Специални характеристики

                  Минимални изисквания

                  Метод за проверка и честота

                  Съдържание на мазнини

                              —

                              20—30 % тегловно от сухото вещество

                              —

                              може да се използва само свинска мас

                  В съответствие с описанието на продукта в точка 3.5 — в лаборатория веднъж на всеки шест месеца

                  Пръжки (крем)

                              —

                              използване на свински пръжки

                              —

                              използване на пръжки без кожа

                  Въз основа на документацията на продукта или информационния лист на продукта — документират се на партиди

                  Съставки

                              —

                              в съответствие с описанието на продукта в точка 3.6 (свински пръжки, свинска мас, пшенично брашно, яйце, жълтък, мляко, мая, бяло вино или оцет, заквасена сметана, сол и черен пипер)

                  Въз основа на документацията на продукта или информационния лист на продукта — документират се на партиди

                  Органолептични характеристики на продукта (съдържание, вкус и аромат)

                              —

                              ронлива или слоеста „многолистна“ консистенция

                              —

                              характерен вкус и аромат на пръжки и лек привкус на черен пипер

                  Органолептичен тест се прави през всяка смяна.

            2.   Служби или органи, удостоверяващи съответствие със спецификацията на продукта

      2.1.   Наименование и адрес

      Наименование: Mezőgazdasági Szakigazgatási Hivatal Központ, Élelmiszer- és Takarmánybiztonsági Igazgatóság (Централна административна служба по земеделие, Дирекция „Безопасност на храните и фуражите“)
      Адрес:
      Тел.: 456-30-10
      Факс: —
      Електронна поща: oevi@oai.hu

                  ☒ Държавен

                   Частен

            2.2.   Специфични задачи на службите или органите

      Органите, отговорни за удостоверяването на съответствието, проверяват дали продуктът отговаря на изискванията, посочени в спецификацията на продукта.


title: Регламент за изпълнение (ЕС) 2015/663 на Комисията от 28 април 2015 година за установяване на стандартни стойности при внос с цел определяне на входната цена на някои плодове и зеленчуци

text:
               29.4.2015

               BG

               Официален вестник на Европейския съюз

               L 110/9

         РЕГЛАМЕНТ ЗА ИЗПЪЛНЕНИЕ (ЕС) 2015/663 НА КОМИСИЯТА
   от 28 април 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 април 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  91,5

                  TR

                  96,0

                  ZZ

                  93,8

                  0707 00 05

                  AL

                  97,3

                  EG

                  191,6

                  TR

                  125,6

                  ZZ

                  138,2

                  0709 93 10

                  MA

                  134,6

                  TR

                  141,8

                  ZZ

                  138,2

                  0805 10 20

                  EG

                  53,9

                  IL

                  64,4

                  MA

                  53,7

                  TR

                  70,3

                  ZZ

                  60,6

                  0805 50 10

                  BO

                  97,3

                  TR

                  57,0

                  ZZ

                  77,2

                  0808 10 80

                  AR

                  100,0

                  BR

                  90,5

                  CL

                  119,2

                  CN

                  167,0

                  MK

                  30,8

                  NZ

                  136,3

                  US

                  151,5

                  ZA

                  119,9

                  ZZ

                  114,4

                  0808 30 90

                  AR

                  112,3

                  CL

                  121,5

                  NZ

                  212,0

                  ZA

                  111,7

                  ZM

                  112,8

                  ZZ

                  134,1

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 193/2013 на Комисията от 6 март 2013 година за установяване на стандартни стойности при внос с цел определяне на входната цена на някои плодове и зеленчуци

text:
               7.3.2013

               BG

               Официален вестник на Европейския съюз

               L 64/1

         РЕГЛАМЕНТ ЗА ИЗПЪЛНЕНИЕ (ЕС) № 193/2013 НА КОМИСИЯТА
   от 6 март 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 6 март 2013 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  IL

                  82,8

                  MA

                  59,3

                  TN

                  69,4

                  TR

                  109,3

                  ZZ

                  80,2

                  0707 00 05

                  EG

                  191,6

                  MA

                  170,1

                  TR

                  156,8

                  ZZ

                  172,8

                  0709 91 00

                  EG

                  82,2

                  ZZ

                  82,2

                  0709 93 10

                  MA

                  47,3

                  TR

                  113,2

                  ZZ

                  80,3

                  0805 10 20

                  EG

                  54,3

                  IL

                  64,5

                  MA

                  54,6

                  TN

                  61,6

                  TR

                  60,5

                  ZZ

                  59,1

                  0805 50 10

                  TR

                  84,1

                  ZZ

                  84,1

                  0808 10 80

                  AR

                  116,3

                  BR

                  84,7

                  CL

                  115,2

                  CN

                  77,8

                  MK

                  28,7

                  US

                  151,0

                  ZZ

                  95,6

                  0808 30 90

                  AR

                  126,4

                  CL

                  178,5

                  TR

                  125,7

                  US

                  185,0

                  ZA

                  104,2

                  ZZ

                  144,0

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 23/2013 на Комисията от 15 януари 2013 година за установяване на стандартни стойности при внос с цел определяне на входната цена на някои плодове и зеленчуци

text:
               16.1.2013

               BG

               Официален вестник на Европейския съюз

               L 11/12

         РЕГЛАМЕНТ ЗА ИЗПЪЛНЕНИЕ (ЕС) № 23/2013 НА КОМИСИЯТА
   от 15 януари 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 15 януари 2013 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  62,1

                  TN

                  102,6

                  TR

                  130,0

                  ZZ

                  98,2

                  0707 00 05

                  EG

                  194,1

                  TR

                  130,5

                  ZZ

                  162,3

                  0709 91 00

                  EG

                  158,2

                  ZZ

                  158,2

                  0709 93 10

                  MA

                  104,4

                  TR

                  132,7

                  ZZ

                  118,6

                  0805 10 20

                  EG

                  54,9

                  MA

                  59,8

                  TR

                  63,5

                  ZA

                  103,6

                  ZZ

                  70,5

                  0805 20 10

                  IL

                  162,4

                  MA

                  95,8

                  ZZ

                  129,1

                  0805 20 30, 0805 20 50, 0805 20 70, 0805 20 90

                  IL

                  113,9

                  KR

                  140,9

                  TR

                  94,1

                  ZZ

                  116,3

                  0805 50 10

                  TR

                  76,9

                  ZZ

                  76,9

                  0808 10 80

                  BA

                  47,0

                  CN

                  99,8

                  MK

                  38,5

                  US

                  183,6

                  ZZ

                  92,2

                  0808 30 90

                  CN

                  65,3

                  US

                  134,8

                  ZZ

                  100,1

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 1362/2013 на Комисията от 11 декември 2013 година за определяне на методите за органолептично изпитване на топлинно необработено месо от домашни птици с подправки за целите на класирането му в Комбинираната номенклатура

text:
                  19.12.2013

                  BG

                  Официален вестник на Европейския съюз

                  L 343/9

         РЕГЛАМЕНТ ЗА ИЗПЪЛНЕНИЕ (ЕС) № 1362/2013 НА КОМИСИЯТА
         от 11 декември 2013 година
         за определяне на методите за органолептично изпитване на топлинно необработено месо от домашни птици с подправки за целите на класирането му в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
         като има предвид, че:

                     (1)

                     В допълнителна забележка 6, буква а) към глава 2 от Комбинираната номенклатура, приложена към Регламент (ЕИО) № 2658/87, „топлинно необработените меса с подправки“ се определят като „месата, които не са топлинно обработени, и подправянето е направено в дълбочина или по цялата повърхност на продукта и това е видимо с невъоръжено око или е осезаемо на вкус“.

                     (2)

                     С цел да се гарантира, че митническите органи прилагат единен подход за целите на митническото класиране, необходимо е да се определят методи, с които да се установи дали топлинно необработено месо от домашни птици е подправено по смисъла на допълнителната забележка 6, буква а) към глава 2 от Комбинираната номенклатура, или не.

                     (3)

                     В светлината на изследвания, проведени от Групата на европейските митнически лаборатории, методите за проверка дали топлинно необработеното месо от домашни птици е подправено, или не, следва да се състоят на първо място от външен оглед и, второ, от дегустиране на проба.

                     (4)

                     Методът, състоящ се в дегустиране на проба, следва да се прилага само ако методът на външен оглед не води до убедителни резултати.

                     (5)

                     Мерките, предвидени в настоящия регламент, са в съответствие със становището на Комитета по Митническия кодекс,

               ПРИЕ НАСТОЯЩИЯ РЕГЛАМЕНТ:

            Член 1
            Методите, които се използват, за да се установи за целите на класирането в Комбинираната номенклатура дали топлинно необработеното месо от домашни птици е подправено, или не, се определят в приложението.

            Член 2

               1.   Външният оглед на месото от домашни птици се извършва чрез метода и при условията, посочени в част I от приложението.
               Целта на външния оглед е да се установи дали птичето месо е било подправено по цялата повърхност, или не, и дали подправките са видими с невъоръжено око.

               2.   Дегустирането на месото от домашни птици се извършва чрез метода и при условията, посочени в част II от приложението.
               Дегустирането се провежда само когато въз основа на резултатите от външния оглед не е установено, че пробата е била подправена по цялата повърхност и че това е видимо с невъоръжено око.
               Целта на дегустацията е да се установи дали подправянето на птичето месо е направено в дълбочина или по цялата повърхност и дали подправките са осезаеми на вкус.
               Подготовката за дегустирането се извършва само в помещения, които отговарят на изискванията за минимално оборудване, определени в част II, точка 2 от приложението.

            Член 3
            Настоящият регламент влиза в сила на двадесетия ден след публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 декември 2013 година.

                  За Комисията, от името на председателя,
               Algirdas ŠEMETA

                  Член на Комисията

            (1)  ОВ L 256, 7.9.1987 г., стр. 1.

            ПРИЛОЖЕНИЕ
            ЧАСТ I:   ВЪНШЕН ОГЛЕД НА МЕСО ОТ ДОМАШНИ ПТИЦИ С ПОДПРАВКИ
            1.   Цел и определения

            Целта на този метод е да се определи дали топлинно необработеното месо от домашни птици с подправки трябва да бъде класирано в глава 2 или глава 16 на Комбинираната номенклатура, тъй като може да бъде установено, че:

                        1)

                        подправките покриват цялата повърхност на пробата и

                        2)

                        подправките са видими с невъоръжено око.

                  Методът се състои от външен оглед на една или повече проби от топлинно необработено месо от домашни птици.
            2.   Подготовка на пробите

            Всяка проба трябва да бъде взета от декларирана партида. Като проба се взема само неотворена оригинална опаковка. Пробата може да е опакована в кутия или вакуумирана в пластмаса.
            В случай на замразено топлинно необработено месо пробата трябва да се размрази (например в хладилник при ниска температура от 4 °С). Отделянето на течност трябва да се ограничи до минимум.
            Важна информация за опаковката и/или пробите трябва да бъде записана или снимана и включена в протокола от изпитването, посочено в точка 4.
            3.   Провеждане на външния оглед

            След отстраняване на опаковката пробата трябва да бъде подложена на външен оглед.
            Пробата трябва да се оглежда от най-малко двама оценители.
            При провеждането на външния оглед оценителите трябва да вземат предвид следните фактори:

                        а)

                        не всички части от повърхността на пробата трябва да са подправени в еднаква степен;

                        б)

                        липсата на подправки в гънки или прегъвки на отделеното вътрешно филе е без значение за определянето дали подправянето е направено по цялата повърхност, или не;

                        в)

                        белият пипер се вижда по-трудно, отколкото черният пипер;

                        г)

                        върху по-светла повърхност на месо (например от гърди) пиперът се вижда по-лесно, отколкото върху по-тъмна повърхност на месо (например от бут).

                  4.   Оценка на резултатите

            Всички оценители трябва да стигнат единодушно до едно и също заключение дали пробата е била подправена по цялата повърхност и дали подправките са видими с невъоръжено око.
            Те трябва да попълнят протокола от изпитването за извършения външен оглед на топлинно необработено месо от домашни птици с подправки. Образецът на протокола от изпитването е приложен в допълнение 1.
            Когато по отношение на определена проба не всички оценители достигнат до едно и също заключение или когато всички достигнат до заключението, че пробата не е била подправена по цялата повърхност или че това не е видимо с невъоръжено око, пробата трябва да се подложи на изпитване в съответствие с част II.
            5.   Обяснителни снимки

            Приложените снимки показват как пробите трябва да бъдат оценявани по време на външния оглед.
            Снимките са на месо от домашни птици, подправено с чер пипер, но обясненията под всяка от тях може да се прилагат също така и за други подправки.
            На снимките „ТОР“ се отнася за външната страна на гърдите от домашни птици, а „UNDERSIDE“ — за онази страна на гърдите, която се разкрива при отделяне на месото от костта.

               Снимка 1А

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 1Б

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 2А

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 2Б

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 3А

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 3Б

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 4А

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 4Б

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 5А

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 5Б

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 6

            Резултат от външния оглед: Пробата е подправена по цялата повърхност и подправките са видими с невъоръжено око.

               Снимка 7

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 8

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 9

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 10

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 11

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 12

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.

               Снимка 13

            НЕ
               Резултат от външния оглед: Подправките са видими с невъоръжено око, но НЕ покриват цялата повърхност на пробата.
            ЧАСТ II:   ДЕГУСТИРАНЕ НА МЕСО ОТ ДОМАШНИ ПТИЦИ С ПОДПРАВКИ
            1.   Цел и определения

            Целта на този метод е да се определи дали топлинно необработеното месо от домашни птици с подправки трябва да бъде класирано в глава 2 или глава 16 на Комбинираната номенклатура, тъй като може да бъде установено, че:

                        1)

                        подправянето на птичето месо е направено в дълбочина или по цялата повърхност и

                        2)

                        подправките са осезаеми на вкус.

                  Методът се състои от дегустация на една или повече проби от птиче месо след топлинната обработка.
            2.   Оборудване на помещенията за изпитване

            Помещенията, в които се провежда дегустацията, трябва да разполага най-малко със следното оборудване:

                        —

                        микровълнова фурна,

                        —

                        дъски за рязане,

                        —

                        остри ножове,

                        —

                        плитки чинии (напр. от полистирол или порцелан), етикетирани със случайни трицифрени кодове,

                        —

                        вилици за сервиране,

                        —

                        сонда (термометър за хранителни продукти),

                        —

                        ръкавици за еднократна употреба.

                  3.   Подготовка на пробите

            Пробата трябва да се състои от представителна порция от месото, предназначено за консумация.
            Ако има някакво съмнение по отношение на дадена проба, например относно добавянето на нетипично(и) съединение(ия) или потенциално микробно замърсяване, преди изпитването трябва да се извърши оценка на риска или микробиологичен анализ.
            Пробата трябва да се подложи на пълна топлинна обработка в микровълнова печка. Когато се изпитва, пробата трябва да бъде годна за консумация от човека.
            Температурата във вътрешността на пробата трябва да стигне най-малко до 77 °C. Температурата се измерва в края на времето за топлинната обработка с помощта на сонда (термометър за хранителни продукти). Ако спецификацията на микровълновата печка изисква „време на престояване“, температурата се измерва след края на това време. Времето на престояване позволява допълнителна топлинна обработка на пробата с помощта на вече генерираната топлина след изключване на микровълновата печка и при затворена врата на последната.
            Външният слой на пробата трябва да се отстрани с остър нож, за да се разкрие свареното месо във вътрешността. При това трябва да се внимава вътрешната част на месото да бъде замърсена от външния слой.
            Вътрешната част на месото трябва да се нареже на парчета от около 2 cm3.
            Пробите трябва да се оставят да изстинат в продължение на най-малко 10 минути.
            Пробите трябва да бъдат сервирани на оценителите върху етикетирани чинии.
            4.   Провеждане на дегустацията

            На пет до осем квалифицирани и обучени оценители се представят по една или повече проби. В рамките на една сесия не трябва да се оценяват повече от пет проби.
            Между отделните дегустации трябва да има достатъчно време и/или да се предлагат подходящи продукти за неутрализиране на вкуса (бутилирана вода и безсолни крекери).
            Оценителите трябва да са в състояние да извършват оценката с минимално разсейване.
            Оценителите трябва да дегустират пробата и обективно да опишат основния вкус, послевкуса и усещането, предизвикани от пробата в устата.
            Оценителите трябва да попълнят следните два формуляра:

                        а)

                        формуляр за регистриране на характеристики при митническото изпитване на продукти от домашни птици;

                        б)

                        формуляр за сравнение на свободните описания при митническото изпитване на продукти от домашни птици.

                  Образци на формулярите се съдържат в допълнения 2 и 3.
            Във формуляра за регистриране на характеристики всеки оценител поотделно записва характеристиките и посочва интензитета на всяка характеристика по скала от 1 до 3, като използва само понятията „СЛАБО“ (1), „ЯСНО РАЗЛИЧИМО“ (2) и „СИЛНО“ (3).
            Основните описателни понятия, използвани от оценителите, се записват във формуляра за сравнение на свободните описания, като за всяка проба се посочва броят на оценителите, които са използвали съответното понятие.
            Интензитетът и степента на открояването на отделните характеристики също така се обобщават във формуляра за сравнение на свободните описания.
            Когато различни оценители използват различни понятия, за които е известно, че имат сходно значение, като например „мазно“ и „блажно“, се счита, че те са използвали едно и също понятие.
            Резултатите за добавени аромати или подправки (например „кисело“, „сладко“, „люто“, „пикантно“, „чер пипер“, „чесън“ и др.) трябва също така да бъдат записани във формуляра за сравнение на свободните описания.
            5.   Оценка на резултатите

            Когато поне половината от оценителите са посочили във формуляра за регистриране на характеристики и във формуляра за сравнение на свободните описания, че са усетили добавени аромати или подправки с интензитет най-малко 2 („ЯСНО РАЗЛИЧИМО“) по скалата, посочена в точка 4, подправянето на пробата се счита за осезаемо на вкус.
            Формулярите трябва да съдържат пълните данни за пробите, тяхната подготовка, както и за процедурата/ите, използвана/и за постигане и тълкуване на получените резултати.

               Допълнение 1

                  Протокол от външния оглед на топлинно необработено птиче месо с подправки

               Дата: …

                           Код …

                           Код …

                           Код …

                           Код …

                           Код …

                           Подправките са разпределени по цялата повърхност на продукта

                           ДА / НЕ

                           ДА / НЕ

                           ДА / НЕ

                           ДА / НЕ

                           ДА / НЕ

                           Подправките са видими с невъоръжено око

                           ДА / НЕ

                           ДА / НЕ

                           ДА / НЕ

                           ДА / НЕ

                           ДА / НЕ

                           Важна информация

               Допълнение 2

                  Формуляр за регистриране на характеристики при митническото изпитване на продукти от домашни птици

               Име: … Дата: … Продукт: …

                           Код

                           Вкус/послевкус/усещане в устата

                           Интензитет

                  Скала

                           1

                           2

                           3

                           СЛАБО

                           ЯСНО РАЗЛИЧИМО

                           СИЛНО

               Допълнение 3

                  Формуляр за сравнение на свободните описания при митническото изпитване на продукти от домашни птици

               Дата: …

                           Код

                           1

                           2

                           3

                           Код

                           1

                           2

                           3

                           Код

                           1

                           2

                           3

                           Характеристики, посочени за:
                           Вкус/послевкус/усещане в устата

                           Слабо

                           Ясно различимо

                           Силно

                           Слабо

                           Ясно различимо

                           Силно

                           Слабо

                           Ясно различимо

                           Силно

                     Съставил: … Проверил: …
               Моля, в колони 1, 2 и 3 впишете броя на оценителите, които са установили тази характеристика.


title: Регламент за изпълнение (ЕС) 2016/166 на Комисията от 8 февруари 2016 година за определяне на специални условия, приложими за вноса на хранителни продукти, съдържащи или състоящи се от листа от бетел (Piper Betle) с произход от Индия, и за изменение на Регламент (ЕО) № 669/2009 (Текст от значение за ЕИП)

text:
               9.2.2016

               BG

               Официален вестник на Европейския съюз

               L 32/143

         РЕГЛАМЕНТ ЗА ИЗПЪЛНЕНИЕ (ЕС) 2016/166 НА КОМИСИЯТА
   от 8 февруари 2016 година
   за определяне на специални условия, приложими за вноса на хранителни продукти, съдържащи или състоящи се от листа от бетел (Piper Betle) с произход от Индия, и за изменение на Регламент (ЕО) № 669/2009
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 15, параграф 5 от него,
   като има предвид, че:

               (1)

               В член 53 от Регламент (ЕО) № 178/2002 е предвидена възможността да се предприемат целесъобразни спешни мерки от Съюза за внесени от трета държава фуражи и храни с цел опазване на здравето на човека, здравето на животните и околната среда, когато рискът не може да бъде задоволително овладян чрез предприетите от отделните държави членки мерки.

               (2)

               С Регламент (ЕО) № 669/2009 на Комисията (3) се предвижда засилен официален контрол върху вноса на някои фуражи и храни от неживотински произход, изброени в приложение I към посочения регламент. Считано от 1 април 2014 г., листата от бетел (Piper betle L.) с произход от Индия се подлагат на засилен официален контрол по отношение на присъствието на редица щамове на салмонела.

               (3)

               При резултатите от проверките с по-голяма честота, извършвани от държавите членки в рамките на Регламент (ЕО) № 669/2009 за посочените хранителни продукти, се констатира по-голяма честота на несъответствие с микробиологичните критерии за храните, установени в законодателството на Съюза. От 2011 г. насам посредством системата за бързо предупреждение за храни и фуражи са изпратени около 90 уведомления (4) по повод на присъствието на широк спектър от патогенни щамове на салмонела в хранителни продукти, съдържащи или състоящи се от листа от бетел с произход от Индия или изпратени от Индия.

               (4)

               Тези резултати свидетелстват, че вносът на посочените хранителни продукти представлява риск за здравето на човека. Въпреки по-голямата честота на проверките на границите на Съюза ситуацията не се е подобрила. Освен това индийските власти не са предложили конкретен и задоволителен план за действие за преодоляване на слабостите и недостатъците на системите за производство и контрол въпреки изричното искане на Европейската комисия.

               (5)

               За целите на опазването в Съюза на здравето на човека е необходимо да се предвиди предоставянето на допълнителни гаранции във връзка с посочените хранителни продукти от Индия. Поради това всички пратки с листа от бетел от Индия следва да бъдат придружени от здравен сертификат, в който се посочва, че посочените продукти са произведени в съответствие с разпоредбите за хигиена, определени в Регламент (ЕО) № 852/2004 на Европейския парламент и на Съвета (5), от тях се вземат проби и се анализират за присъствие на салмонела и е установено, че са в съответствие със законодателството на Съюза, както и да бъдат придружени от резултатите от аналитичните тестове.

               (6)

               Целесъобразно е пратките с нетърговска цел да се изключат от обхвата на прилагане на разпоредбите на настоящия регламент.

               (7)

               Вземането на пробите и анализът на пратките следва да се извършват в съответствие със съответното законодателство на Съюза. В Регламент (ЕО) № 2073/2005 на Комисията (6) се определят микробиологичните критерии за храните и разпоредбите за вземането на проби за целите на официалния контрол на микробиологичните критерии за храните, приложими в Съюза.

               (8)

               Индийските власти уведомиха Комисията за наименованието на компетентния орган, чийто упълномощен представител има право да подписва здравния сертификат.

               (9)

               Поради това Регламент (ЕС) № 669/2009 следва да бъде съответно изменен.

               (10)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Обхват
   1.   Настоящият регламент се прилага за пратки с хранителни продукти, съдържащи или състоящи се от листа от бетел (Piper betle L., известно още като Paan leaf или Betel quid), включително класифицираните в код по КН 1404 90 00 продукти с произход или изпратени от Индия, посочени в приложение I към настоящия регламент.
   2.   Настоящият регламент не се прилага за пратки с хранителни продукти, посочени в параграф 1, които са предназначени за частно лице единствено за лично потребление и употреба. При наличие на съмнение тежестта на доказване пада върху получателя на пратката.
   Член 2
   Определения
   За целите на настоящия регламент се прилагат определенията, посочени в членове 2 и 3 от Регламент (ЕО) № 178/2002, член 2 от Регламент (ЕО) № 882/2004 и член 3 от Регламент (ЕО) № 669/2009.
   Член 3
   Внос в Съюза
   Пратките с хранителните продукти, посочени в член 1, параграф 1, могат единствено да бъдат внасяни в Съюза само в съответствие с процедурите, установени в настоящия регламент.
   Пратките с тези хранителни продукти могат да бъдат въвеждани в Съюза само през определен граничен пункт (DPE) съгласно определението в Регламент (ЕО) № 669/2009.
   Член 4
   Резултати от вземането на проби и анализ
   1.   Пратките с хранителните продукти, посочени в член 1, параграф 1, се придружават от резултатите от взетите проби и анализа, извършен от компетентните органи на Индия, с цел да се установи съответствие със законодателството на Съюза относно микробиологичните критерии за салмонела по отношение на хранителните продукти, посочени в член 1, параграф 1.
   2.   Вземането на проби, посочено в параграф 1, се извършва в съответствие с Регламент (ЕО) № 2073/2005.
   Член 5
   Здравен сертификат
   1.   Пратките се придружават също така от здравен сертификат в съответствие с образеца, посочен в приложение II.
   2.   Здравният сертификат се попълва, подписва и заверява от упълномощен представител на компетентния орган на Индия.
   3.   Здравният сертификат се изготвя на официалния език или на един от официалните езици на държавата членка, в която се намира DPE. Дадена държава членка може обаче да се съгласи здравните сертификати да бъдат изготвени на друг официален език на Съюза.
   Член 6
   Идентификация
   Всяка пратка с хранителните продукти, посочени в член 1, параграф 1, се обозначава с идентификационен код, който съответства на идентификационния код, упоменат в резултатите от взетите проби и анализа, посочени в член 4, и в здравния сертификат, посочен в член 5. Всеки отделен чувал или друга форма на опаковка от пратката се обозначава с този код.
   Член 7
   Предварително уведомяване за пратки
   1.   Стопанските субекти в областта на храните или техни представители предварително уведомяват компетентните органи за приблизителната дата и час на физическото пристигане на пратките с хранителните продукти, посочени в член 1, параграф 1, на DPE и за естеството на пратката.
   2.   За целите на предварителното уведомяване те попълват част I от общия документ за влизане (CED), посочен в член 3, буква а) от Регламент (ЕО) № 669/2009, и го предават на компетентния орган на DPE най-малко един работен ден преди физическото пристигане на пратката.
   3.   При попълване на CED за целите на прилагането на настоящия регламент, когато това се отнася за хранителните продукти, посочени в член 1, параграф 1, стопанските субекти в областта на храните вземат предвид указанията за попълване на CED, определени в приложение II към Регламент (ЕО) № 669/2009.
   Член 8
   Официален контрол
   1.   Компетентният орган на DPE извършва документни проверки на всяка пратка с хранителни продукти, посочени в член 1, параграф 1, с цел да установи дали са спазени изискванията, определени в членове 4 и 5.
   2.   Идентификационните и физическите проверки на хранителните продукти, посочени в член 1, параграф 1 от настоящия регламент, се извършват в съответствие с членове 8, 9 и 19 от Регламент (ЕО) № 669/2009 с честотата, посочена в приложение I към настоящия регламент.
   3.   След приключване на проверките компетентните органи:

               а)

               попълват съответните полета в част II от CED;

               б)

               прилагат резултатите от взетите проби и анализа, извършени в съответствие с параграф 2 от настоящия член;

               в)

               задават референтния номер на CED и го попълват в CED;

               г)

               подпечатват и подписват оригинала на CED;

               д)

               правят и запазват копие на подписания и подпечатан CED.

         4.   Оригиналът на CED и на здравния сертификат, заедно с придружаващите резултати от взетите проби и анализа, посочени в член 4, придружават пратката по време на нейното транспортиране до допускането ѝ за свободно обращение. При предоставено разрешение за по-нататъшното транспортиране на пратките преди получаването на резултатите от физическите проверки се издава заверено копие на оригиналния CED за хранителните продукти, посочени в член 1, параграф 1.
   Член 9
   Разделяне на пратки
   1.   Пратките не се разделят, преди да са завършени всички дейности по официалния контрол и CED да е попълнен изцяло от компетентните органи, както е предвидено в член 8.
   2.   При последващо разделяне на пратката всяка част от пратката се придружава от заверено копие на CED по време на транспортирането ѝ, докато бъде пусната в свободно обращение.
   Член 10
   Пускане за свободно обращение
   Пускането на пратките в свободно обращение е обвързано с условие за представяне (физически или в електронен вид) пред митническите органи от стопанския субект в областта на храните или негов представител на CED, надлежно попълнен от компетентния орган, след като са били извършени всички дейности по официалния контрол и са известни благоприятни резултати от физическите проверки, когато се изискват такива. Митническите органи допускат пратката за свободно обращение само ако има благоприятно решение от компетентния орган, посочено в клетка II.14 и удостоверено със съответния подпис в клетка II.21 от CED.
   Член 11
   Несъответствие
   Ако при официалния контрол се установи несъответствие със съответното законодателство на Съюза, компетентният орган попълва част III на CED и се предприемат действия в съответствие с членове 19, 20 и 21 от Регламент (ЕО) № 882/2004.
   Член 12
   Доклади
   Държавите членки представят на Комисията на всеки три месеца доклад за всички резултати от анализи, проведени при официалния контрол на пратките с хранителни продукти в съответствие с настоящия регламент. Посоченият доклад се представя през месеца, следващ всяко тримесечие.
   Докладът включва следните сведения:

               —

               броя на внесените пратки,

               —

               броя на пратките, от които са били взети проби за анализ,

               —

               резултатите от проверките, предвидени в член 8, параграф 2.

         Член 13
   Разходи
   Всички разходи, произтичащи от извършването на официални проверки, в това число вземане на проби, анализ, съхранение и други мерки, взети вследствие установено несъответствие, са за сметка на съответния стопански субект в областта на храните.
   Член 14
   Преходни мерки
   Чрез дерогация от член 4, параграф 1 и член 5, параграф 1 държавите членки разрешават вноса на пратки с храната, посочена в член 1, параграф 1, които са напуснали държавата на произход преди влизането в сила на настоящия регламент, без да са придружени от здравен сертификат и от резултатите от пробите и анализа.
   Член 15
   Изменение на Регламент (ЕО) № 669/2009
   Регламент (ЕО) № 669/2009 се изменя в съответствие с приложение III към настоящия регламент.
   Член 16
   Влизане в сила
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 февруари 2016 година.

            За Комисията

            Председател

         Jean-Claude JUNCKER

      (1)  ОВ L 31, 1.2.2002 г., стр. 1.

      (2)  ОВ L 165, 30.4.2004 г., стр. 1.

      (3)  Регламент (ЕО) № 669/2009 на Комисията от 24 юли 2009 г. за прилагане на Регламент (ЕО) № 882/2004 на Европейския парламент и на Съвета по отношение на засиления официален контрол върху вноса на някои фуражи и храни от неживотински произход и за изменение на Решение 2006/504/ЕО (ОВ L 194, 25.7.2009 г., стр. 11).

      (4)  От 2011 г. до 15 октомври 2015 г. [12 през 2011 г., 6 през 2012 г., 13 през 2013 г., 17 през 2014 г. и 43 към 15.10.2015 г.].

      (5)  Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (ОВ L 139, 30.4.2004 г., стр. 1).

      (6)  Регламент (ЕО) № 2073/2005 на Комисията от 15 ноември 2005 г. относно микробиологични критерии за храните (ОВ L 338, 22.12.2005 г., стр. 1).

      ПРИЛОЖЕНИЕ I
      Храни от неживотински произход, подлежащи на предвидените в настоящия регламент мерки:

                  Фуражи и храни
                  (предвидена употреба)

                  Код по КН (1)

                  Подразделение по ТАРИК

                  Държава на произход или на изпращане

                  Опасност

                  Честота на физическите проверки и проверките за идентичност (%) при вноса

                  Листа от бетел (Piper betle L.) —
                        (храни)

                  ex 1404 90 00

                  10

                  Индия (IN)

                  Салмонела (2)

                  10

         (1)  Когато се изисква да се подложат на проверка само някои продукти от даден код по КН и в рамките на този код не съществува специално подразделение, кодът по КН се отбелязва с „ex“.

         (2)  Референтен метод EN/ISO 6579 или валидиран спрямо него метод съгласно посоченото в член 5 от Регламент (ЕО) № 2073/2005 на Комисията от 15 ноември 2005 г. относно микробиологични критерии за храните (ОВ L 338, 22.12.2005 г., стр. 1).

      ПРИЛОЖЕНИЕ II

         Здравен сертификат за внос в Европейския съюз на

      … (1)

         Код на пратката …Номер на сертификата …

      В съответствие с разпоредбите на Регламент за изпълнение (ЕС) 2016/166 на Комисията за определяне на специални условия, приложими към вноса на листа от бетел (Piper Betle) от Индия
      …
       …(компетентният орган, посочен в член 5, параграф 2 от Регламент (ЕС) 2016/166)
      УДОСТОВЕРЯВА, че …
       …(вписват се храните, посочени в член 1, параграф 1 от Регламент (ЕС) 2016/166)
      от настоящата пратка, състояща се от:…
      …
       …(описание на пратката, продукт, брой и вид на опаковките, бруто или нето тегло),
      натоварена в…(място на товаренето)
      от…(идентификация на превозвача)
      с местоназначение…(държава и населено място)
      и произхождаща от предприятието…
      …(наименование и адрес на предприятието)
      са произведени при условия, които отговарят на изискванията на Регламент (ЕО) № 852/2004.
      От тази пратка са взети проби в съответствие с Регламент (ЕО) № 2073/2005, за да се провери за наличие на щамове на салмонела
      на…(дата), подложени на лабораторен анализ на…
      (дата) в…
      (наименование на лабораторията). Приложени са данни за вземането на пробите, използваните аналитични методи и всички резултати.
      Съставено в …на …
      Печат и подпис на упълномощения представител на компетентния орган, посочен в член 5, параграф 2 от Регламент (ЕС) 2016/166.

         (1)  Продукт и държава на произход.

      ПРИЛОЖЕНИЕ III
      В приложение I към Регламент (ЕО) № 669/2009 се заличава следното вписване:

                     Фуражи и храни
                     (предвидена употреба)

                     Код по КН (1)

                     Подразделение по ТАРИК

                     Държава на произход

                     Опасност

                     Честота на физическите проверки и проверките за идентичност (%)

                     „Листа от бетел (Piper betle L.) —
                           (храни)

                     ex 1404 90 00

                     10

                     Индия (IN)

                     Салмонела (2)

                     50“

         (1)  Когато се изисква да се подложат на проверка само някои продукти от даден код по КН и в рамките на този код не съществува специално подразделение, кодът по КН се отбелязва с „ex“.

         (2)  Референтен метод EN/ISO 6579 или валидиран спрямо него метод съгласно посоченото в член 5 от Регламент (ЕО) № 2073/2005 на Комисията от 15 ноември 2005 г. относно микробиологични критерии за храните (ОВ L 338, 22.12.2005 г., стр. 1).